khistorydata/jeongjo-sjw-relations huggingface dataset:
정조 8년
甲辰八月二十七日卯時。上御春塘臺。別試射入侍時。行都承旨李致中。行左承旨李在學。行右承旨金思穆。左副承旨柳誼。右副承旨權。同副承旨金履正。假注書金孝建李敬五。記注官金健修。記事官金鳳顯。二提學吳載純。檢校直提學徐有防。二直提學朴祐源。檢校待敎尹行任。以次侍立訖。上曰。宗宰望筒落點。以洪判府事頒布事。分付。使之卽爲謝恩。孝建承命出傳。以有頉之意。仰達。上曰。洪樂性有頉。代以金華鎭爲之事。分付。賤臣承命出傳。還入進伏。引儀唱臚帳殿考官。行判中樞府事李徽之。兵曹判書徐浩修。行副司直李柱國。參考官行副司直徐龍輔。行副護軍洪和輔。司僕寺正李祖承。前府使李光燮。丹楓亭分所考官。行判中樞府事徐命善。漢城府左尹徐有大。行副護軍趙圭鎭。參考官禮曹參議安聖彬。副司果尹㬦。行副護軍李匡運。前副正金魯直。不老門分所考官。兼工曹判書具善復。咸春君李昌運。參考官行副司直李益烍。行副護軍李漢興。都摠府都事鄭湋。行四拜禮後。以次進伏。命善徽之進前曰。早朝勞動。聖體。若何。上曰。一樣矣。上曰。試官鄭昌順李敬懋宋鍈出牌。使之帳殿謝恩。行副司直鄭昌順李敬懋。兵曹參知宋鍈。承命進伏。上曰。三所射員。各令整齊。畢試後。將臣亞將文宰各軍門將官扈衛別將駕前駕後。次第試射。可也。上謂有大圭鎭曰。今設此科。寔出飾喜之意。而係是帳殿親試。況又賜第之科。則科場不可不嚴。若或如前初試之雜亂。現捉於摘奸。則試官以下當重繩。其各惕念擧行。帳殿射員。則不過四百。早當畢試。諸試官分進試所。左副承旨進去丹楓亭。同副承旨進去不老門。各別。申飭。可也。仍命書榻敎曰。宗宰帿箭一巡應試。又命書榻敎曰。巡將一體應試。在學跪告射員呼名。上曰。呼名時。若不一齊入來。當以呼不例施行。以此意知委。申飭。可也。仍命書傳敎曰。帳殿試射。今日午前。足以畢試。頒賞殿座。明日當爲之。處所春塘臺爲之。依瑞蔥臺內試射例。侍衛置之。又命書榻敎曰。摠管未差代。口傳差出。上曰。文臣宗宰。皆以帿布。武臣以貫革試射事。分付。又下敎曰。今已日晩。將臣閣臣承史。明日頒賞後應射。宣傳官別軍職。明日一體待令。可也。又命書傳敎曰。中樞經歷都事獨漏云。明日頒賞後。應試事。分付。上曰。訓將入侍。善復進前。上曰。早爲退出。修正試記。此是別科。付之元榜末端。可也。善復退出。上曰。戶判入侍。賤臣承命出。與戶曹判書鄭一祥偕入進伏。上曰。布木待令。爲幾同。一祥曰。近百同矣。文臣宗宰等應射訖。頒賞有差。上曰。分付差備官拾箭。一一推給事。申飭。可也。通禮呼禮畢。諸試官以次退出。上曰。試記斯速修正入啓事。分付。仍還內。諸臣以次退出。
정조 8년
甲辰八月二十七日未時。上御重熙堂。軍士房承旨入侍時。行左承旨李在學。檢校直提學徐有防。二直提學朴祐源。檢校直閣徐龍輔。假注書李敬五。記事官金鳳顯尹行任。以次進伏訖。上命書傳敎曰。所謂直赴帖。名以敎旨。弊弊片紙。字劃欹歪。且其頒給之時。每直頒賞悤擾之際。格式草率。尤不能成樣。此後宜有一定之式。自今帖文刊印頒給板本。每於事過後內入。頒賞時請出。依烙印例爲之。多年號下。承旨注書。列書着銜事。定式施行。如是則稱以敎旨。終涉未妥。況紅牌旣稱敎旨。則直赴帖。宜有區別。此後依吏曹郞階官職除遷帖文例。頭辭書以奉敎事。分付。上曰。兵判入侍。賤臣承命出。與兵曹判書徐浩修偕入進伏。上曰。明日承史。一體應試。好矣。浩修曰。明日賞典。未知爲幾何。而本曹布木留儲無多。堇以五同待令矣。上曰。五同似不足。加數待令。可也。上曰。同副承旨許遞。前望單子入之。出榻敎又下敎曰。承旨落點。以李義行頒布。仍命退。諸臣以次退出。
정조 8년
行都承旨沈頤之未肅拜。行左承旨朴祐源坐直。行右承旨李在學坐。左副承旨柳誼坐直。右副承旨權坐。同副承旨李頤祥在外。注書二員未差。假注書金孝建仕直李敬五侍講院進。事變假注書朴能源仕。
정조 8년
以禁衛營合操設行單子。傳于李在學曰。軍兵勞苦宜念。停操。
정조 8년
吏曹口傳政事。以兪彦脩爲掌樂正。
정조 8년
兵曹口傳政事。以曺允大爲文兼。
정조 8년
承旨前望單子入之。沈頤之落點。
정조 8년
傳于朴祐源曰。左副承旨許遞。
정조 8년
傳于權曰。今日登科人到門時。犯夜勿禁事。巡邏營門及左右巡廳捕廳。發牌聽傳敎。
정조 8년
傳于柳誼曰。明日眞殿展拜時。百官行禮事。分付。
정조 8년
權啓曰。明日眞殿展拜時。承旨不可不備員。未差之代。今日政差出。以爲進參之地。何如。傳曰。允。
정조 8년
有政。判書金履素進。參判李敬養進。參議李時秀牌招不進。左副承旨柳誼進。以徐有成爲副應敎。成種仁爲副修撰。姜忱爲修撰。李度謙爲文學。徐有防爲戶曹參判。李在協爲京畿監司。李象鼎爲繕工副奉事。李英胄爲齊陵參奉。李羲雲爲光陵參奉。吳在斗爲順陵參奉。鶴林君焴。今加顯祿。副護軍趙圭鎭。今加嘉義。前都事尹得弘。今加通政。
정조 8년
再政。以李頤祥爲承旨。李祖承爲應敎。林道浩爲校理。林濟遠爲宗簿正。吳載純爲知經筵。崔守忱爲奉常判官。崔在修爲軍資判官。京畿監司李在協單付。
정조 8년
兵批。判書徐浩修進。參判宋載經病。參議李得臣病。參知宋鍈入直進。行右承旨李在學進。以柳義養爲副摠管。李厚坤金潤國爲五衛將。朴孝晉爲都摠都事。李永秀田義顯爲宣傳官。宣傳官洪檊閔心爀。訓鍊都監把摠鄭選。判官鄭勗世李厚坤。武兼金潤國。內禁衛李鉐黃顯基。以上加資事。承傳。護軍李鉉重。副司直李亨逵李致中徐有防趙鼎鎭申思運金履正金宇鎭沈有鎭尹㬦。副司果李泰永徐美修曺允大單付。
정조 8년
再政。以柳弘源爲武兼。鄭學畊爲宣傳官。李溏爲訓鍊副正。
정조 8년
三政。以李星會爲宣傳官。洪龍健爲都摠都事。
정조 8년
兵曹口傳政事。護軍趙榮儉朴光迪金衡柱李尙訥趙㠎柳鎭琡崔雲羽。司直金思穆姜游李東泰。副司果沈煥之李福徽李東稷兪彦脩金和中趙鎭衡徐郁修柳雲羽柳知養崔景岳李廷烈李性吾韓宗纘高益擎尹慶龍李師曾蔡廷夏崔鳴玉金光岳呂萬永金東稷權之彦李度謙姜忱尹序東申耆金鈍李羽逵吳鼎元金復元韓栐申禹相金養根李書九趙錫龍李洪載曰韓用龜李秀夏李萬應李彦祜洪秉益韓光植尹弼秉沈鏗鄭景祚。
정조 8년
以吏曹參議李時秀牌不進罷職傳旨。傳于朴祐源曰。只推。
정조 8년
李在學。以吏曹言啓曰。明日朝參時。協律郞不可不備。而掌樂正趙時謙。身病猝重。勢難察任云。今姑改差。其代。口傳備擬以入之意。敢啓。傳曰。知道。
정조 8년
甲辰八月二十八日卯時。上御春塘臺。頒賞入侍時。行都承旨李致中。行左承旨李在學。行右承旨金思穆。左副承旨柳誼。同副承旨權。假注書金孝建李敬五。記注官金健修。記事官金鳳顯。二提學吳載純。檢校直提學徐有防。二直提學朴祐源。原任直閣鄭東浚。檢校待敎尹行任。以次進伏訖。上曰。都提調入侍。賤臣承命出。與藥房都提調徐命善偕入進伏。命善進前曰。連日勞動。聖體。若何。上曰。一樣矣。仍命書榻敎曰。在外承旨許遞。前望單子入之。上曰。承旨許遞。代以朴祐源頒布。上曰。弘文提學兵判訓將畿伯入侍。弘文提學徐有隣。兵曹判書徐浩修。訓鍊大將具善復。京畿監司沈頤之。承命進伏。在學曰。直赴帖。今已釐正矣。會試直赴人。亦宜有憑考之文蹟。一體帖文成給。何如。上曰。依爲之。出擧條上曰。金載瓚李崑秀李祖承入侍。賤臣承命出。與原任直閣金載瓚。待敎李崑秀。司僕正李祖承偕入進伏。上命書傳敎曰。今番別試射時賞典。參考觀武才及別試射謄錄。依各年最優例用之。間又有特施之典者。蓋以値今無前邦慶。同我軍校。以飾歡欣之情也。柳葉箭三中五分以上武臣。則堂上加資。參上加資。參下陞六。軍校則出身加資。閑良直赴殿試。三中四分武臣。則堂上加資。參上加資。參下陞六。軍校則出身邊將除授。閑良直赴殿試。邊三中武臣堂上及軍校。出身熟馬帖。武臣參上陞敍。參下陞六。閑良直赴殿試。貫二中貫邊。出身半熟馬帖。閑良直赴會試。邊二中兒馬帖。貫一中上弦弓。邊一中不粧弓。騎芻三中以上出身加資。閑良直赴殿試。二中出身半熟馬帖。閑良直赴會試。一中兒馬帖。鳥鏡邊三中以上局出身加資。閑良直赴殿試。貫二中局出身半熟馬帖。閑良直赴會試。貫邊局出身及兼司僕木三疋。良人兼司僕帖。邊二中木二疋布一疋。貫一中木二疋。邊一中木一疋布一疋頒賞。以此預令各營知悉。仍命諸承宣閣臣兵判訓將僕正。分掌帳前兵曹各營門畿營。頒賞有差。又命頒直赴帖。仍命書榻敎曰。政官牌招開政。又命書榻敎曰。吏曹判書參判。更爲牌招開政。又命書榻敎曰。都承旨許遞。前望單子入之。又命書榻敎曰。新除授承旨。待下批。牌招察任。又命書榻敎曰。政官更爲牌招。仍命閣臣承史將臣別軍職宣傳官試射。閣臣以下。以次應射訖。別軍職具純等。宣傳官洪澣等。施賞有差。命大臣先退。命書傳敎曰。甲辰八月二十九日。卽我先大王御極之若年若月若日。而明日卽是日也。顧予愴慕之情。當作何懷。況先大王御極。亦在是闕是門。以是日臨是門。實合踐位行禮之義。明日先詣眞殿展拜。仍臨仁政門。受百官朝參。該房知悉。又命書傳敎曰。明日朝參時禁軍只入直排立。挾輦軍只弘化門八十名。槍劍軍三十名。以今日休軍待令事。分付。又命書傳敎曰。明日朝參時。堂下侍從。無實職人及蔭官堂上武臣邊禦以上。無實職人。竝令該曹口傳付軍職。仍還內。諸臣以次退出。
정조 8년
甲辰八月二十八日酉時。上御重熙堂。左承旨入侍時。行左承旨朴祐源。檢校直提學徐有防。假注書李敬五。記事官朴崑秀尹行任。以次進伏訖。上曰。惠慶宮進服蔘橘茶。自今日煎入。出榻敎又命書傳敎曰。入直閣臣。持明日宣諭文草入侍。明日朝參時。百官行先四拜後宣諭。儀註以此磨鍊。上曰。明日朝參時。二品以上。內庭行禮。三品以下。外庭行禮事。分付。又下敎曰。宣傳官望筒還出給。此非擇差之意。觀其爲人與地處。更爲擬入。吏兵批見存之窠。盡爲擬入事。分付。賤臣承命出傳。還入進伏。上曰。宣傳官都摠都事望筒催促。賤臣承命出。持望筒入。上曰。四大臣子孫錄用事。曾已下敎矣。六月以後。未及錄用者知入。賤臣承命出問。以趙泰采子孫。未及收用之意。仰達。上曰。其子孫中。可合收用者有無。問入。賤臣承命出問。還奏曰。其子孫。無在京者。未能詳知云矣。上命書宣諭訖。命讀。有防等讀奏訖。仍命退。諸臣以次退出。
정조 8년
行都承旨宋載經傳旨未下。行左承旨朴祐源坐。行右承旨李在學坐直。左副承旨柳誼坐直。右副承旨權坐。同副承旨兪彦鉉坐。注書二員未差。假注書金孝建仕直李敬五侍講院進。事變假注書朴能源仕。
정조 8년
朴祐源啓曰。今日殿座時。承旨不可不備員。而都承旨沈頤之。以前任京畿監司。未及交龜。同副承旨李頤祥。時在京畿廣州地。合有變通之道。何以爲之。敢稟。傳曰。許遞。前望單子入之。
정조 8년
兩司前望單子入之。獻納李思祚。執義林濟遠。掌令金履厚落點。
정조 8년
傳于朴祐源曰。左副承旨。馳詣宗廟景慕宮。奉審摘奸以來。
정조 8년
備邊司薦。以金履正爲東萊府使。
정조 8년
傳于柳誼曰。南行宣傳官。口傳差出。
정조 8년
兵曹口傳政事。以朴光遇爲宣傳官。
정조 8년
權啓曰。卽者校理金履鏞。副校理姜成種仁。謂有情勢。陳疏徑出。原疏纔已退却矣。議諡命下之後。不卽擧行。事甚未安。卽當直捧禁推傳旨。而此與無端徑出有異。推考警責。竝卽牌招。何如。傳曰。允。
정조 8년
有政。吏批。判書金履素式暇。參判李敬養進。參議李時秀牌招不進。行右承旨李在學進。以徐美修爲副修撰。沈頤之爲兵曹參判。李集斗爲司僕正。趙重鎭爲漢城主簿。朴東俊爲承文副正字。贈執義李義淵。贈吏議前都事李鳳鳴。贈禮議前郡守禹弘采。贈兵議前府使梁益標。贈兵參例兼。以上特贈事。承傳。
정조 8년
柳誼。以吏曹言啓曰。正二品監司。京職兼差事。載在法典矣。新除授京畿監司李在協。資級乃是崇政。依例送西之意。敢啓。傳曰。知道。
정조 8년
李在學。以兵曹言啓曰。京畿監司李在協。自吏曹送西矣。當爲知中樞下批。而時無見窠。依例作闕下批之意。敢啓。傳曰。知道。
정조 8년
兵批。判書徐浩修侍衛進。參判未差。參議李得臣侍衛進。參知宋鍈入直進。左副承旨柳誼進。知事李在協。僉知鄭勗世。知事作闕望徐有隣單付。
정조 8년
柳誼啓曰。校理金履鏞。副校理姜成種仁牌不進罷職傳旨。今方捧入。而應敎李祖承。副應敎徐有成傳旨未下。修撰李顯靖。副修撰安策牌招草記未下。玉堂上下番俱空。議諡命下之後。不得擧行。事甚未安。校理林道浩。修撰姜忱。副修撰徐美修。竝卽牌招。何如。傳曰。允。
정조 8년
以吏曹參議李時秀牌不進罷職傳旨。傳于李在學曰。只推。
정조 8년
傳于李在學曰。京畿監司。使之當日辭朝。
정조 8년
傳于柳誼曰。以春坊舊僚。特畀是任。而乃能上章陳勉。極庸嘉之。輔德鄭述祖。特賜鹿皮一令。仍令明日。閤外親受。
정조 8년
以應敎李祖承。副應敎徐有成牌不進罷職傳旨。傳于李在學曰。只推。
정조 8년
李在學啓曰。應敎李祖承。副應敎徐有成。旣有只推之命。一體牌招。何如。傳曰。允。
정조 8년
李在學。以弘文館言啓曰。本館下番。姑降入直。事甚未安。修撰李顯靖。副修撰安策。旣有只推之命。竝卽牌招。以爲推移入直之地。何如。傳曰。允。
정조 8년
以獻納李思祖牌不進罷職傳旨。傳于李在學曰。只推。
정조 8년
以刑曹政院書吏科治啓目。傳于李在學曰。分揀放送。
정조 8년
柳誼啓曰。應敎李祖承。副應敎徐有成。校理林道浩。修撰姜忱李顯靖。副修撰安策徐美修牌不進罷職傳旨。今方捧入。校理金履鏞。副校理姜成種仁。傳旨未下。玉堂上下番俱空。事甚未安。副提學未差之代。政官牌招開政差出。待下批。牌招入直。何如。傳曰。議諡命下。而諸玉堂之如是違牌。事體未安。然衆所共知有情勢者居多。竝許遞。政官牌招開政。
정조 8년
以應敎李祖承。副應敎徐有成。校理金履鏞林道浩。副校理姜成種仁。修撰姜忱李顯靖。副修撰徐美修安策等牌不進罷職傳旨。傳于柳誼曰。許遞。
정조 8년
李在學。以都摠府言啓曰。今日入直內三廳武兼禁軍及軍兵等。當爲中日習射。而仁政門朝參相値。不得爲之之意。敢啓。傳曰。知道。
정조 8년
李在學。以上號都監郞廳。以都提調言啓曰。英宗大王貞聖王后追上尊號。王大妃殿加上尊號。景慕宮追上尊號。惠慶宮加上尊號。冊寶冊印。自都監。詣闕班次圖及陪進太室景慕宮班次圖。合三件。謹此封進之意。敢啓。傳曰。知道。
정조 8년
李在學。以禮曹言啓曰。贈參判金省行。忠簡公趙聖復旌閭事。命下矣。問于本家。擇日豎立之意。敢啓。傳曰。知道。
정조 8년
李在學。以禮曹言啓曰。故相臣忠獻公金昌集。忠愍公李健命。忠文公李頤命。忠翼公趙泰采。贈判書忠獻公李廷熽。達城府院君徐宗悌家。遣近侍致祭。贈贊成忠定公李弘述。景武公李宇恒。贈判書忠愍公尹慤。忠穆公李尙。忠莊公白時耇。忠毅公金時泰。故兵使沈搢家。遣禮官致祭事。命下矣。忠獻公金昌集。忠文公李頤命。贈判書忠獻公李廷熽。達城府院君徐宗悌。贈贊成忠定公李弘述。贈判書忠愍公尹慤。忠穆公李尙。忠莊公白時耇。忠毅公金時泰。故兵使沈搢家廟。時在京第云。依例當日設行。忠愍公李健命家廟。時在京畿交河地。忠翼公趙泰采家廟。時在洪忠道全義地。景武公李宇恒家廟。時在京畿陽川地云。問于本家。卜日設祭。祭物及執事官。依例令本道差定進排事。分付。何如。傳曰。允。
정조 8년
李在學。以奉常寺官員。以都提調提調意啓曰。東籍親耕田所種稻打作。則所出爲四石。太打作則所出爲一石三斗之意。敢啓。傳曰。知道。
정조 8년
柳誼。以訓鍊都監言啓曰。本局局別將宋載岳。身病甚重。勢難察任。改差。何如。傳曰。允。
정조 8년
李在學。以御營廳言啓曰。海西軍兵畢番後。湖西停番軍兵徵立事。前已草記。蒙允矣。海西軍兵十二哨內。十哨已爲立番。而餘二哨。則當與京畿三哨軍。作隊同立。姑爲置之。來十一月十二月兩朔應立。中部後司屬洪忠右道五哨軍兵。十月二十五日京中逢點。十一月初一日。與黃海道後部後司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 8년
李在學。以漢城府言啓曰。秋成後。癘氣寢息。南部有舊病向差人九名。而其外各部及兩署。更無新舊病人報者。此後則依前例。只執備局之意。敢啓。傳曰。知道。
정조 8년
贊善金履安疏曰。伏以。日吉辰良。王世子邸下。冊禮順成。宗社增重。邦基永奠。八域含生。普切歡忻。顧臣備數宮官。義分尤別。形格勢禁。終不得致身銅龍之下。與覩斯慶。獨與田父野老。北望京闕。遙致攢祝而止。私懷耿結。固不待言。而論其罪負。又豈逃於三尺之嚴哉。夫以臣至庸極陋。百無可耿。而殿下拔之於常調之中。寵以尊官。加以殊禮。微末去就。輒軫宸衷。親發絲綸。慰諭而招徠之者。凡幾遭矣。若乃月前恩批。首尾累百言。其所以開示聖意。曉諭愚迷者。委曲周至。逈異常倫。至引宋朝王家事。以況臣父子。則此又我聖上。不忘舊臣。施及其孤之盛德至仁也。嗚呼。爲人臣子。受知如此。蒙恩如此。赴湯蹈火。尙安所辭。況使之登明离之筵。覲岐㠜之容。周旋禮事。得伸其延頸之誠。此何等曠古難逢之至榮大願。而乃臣冥迷頑傲。不知變動。致使賓僚咸簉之地。未免有缺員。而懇懇敷心之天札。便如委之於草莽。蓋臣從前積逋。已不勝誅。而至此而益無以自贖。雖其區區微諒。竊附於虞人不敢往之義。而癃老危喘。又莫能自力。究其實。容有可說。然朝廷大體。豈宜每加曲貸。不施以當之法也。況今雷肆新闢。睿思漸開。文字誦說。雖且有待其左右引翼。薰陶啓發。以基他日少成若性之功者。正在此時。則侍講官銜。尤不容一日虛縻。任其瘝癈也。審矣。凡玆事理。謂宜早蒙處分。恭俟多時。未有所聞。惶悶之極。無地措身。不得不冒死自列於宸嚴之下。伏願殿下。明照有司。亟降威罰。以正臣負恩慢命之罪。萬一天慈。哀其愚昧。謂不足深誅。則姑先收還職名。俾重任無曠。微分粗安。亦公私之幸也。答曰。省疏具悉爾懇。多少俱在別諭。見可悉之。此不更煩。切冀亟回遐心。斯速登途。用副至意。仍傳曰。此批答與此別諭。承旨。傳諭于贊善金履安處。
정조 8년
輔德鄭述祚疏曰。伏以。惟天惟祖宗。眷佑我東方。日吉辰良。王世子冊禮順成。飛龍之舊甲重回。貽燕之聖謨永垂。八域含生。無不手之舞之。足之蹈之。而抑臣歡欣慶之忱。尤有甚異於人者。蓋此甲辰千一之運。乃是聖人五百之會。何者。甲者。部甲也。辰者俗名爲龍。龍而部孚甲。則乃乾之九五在天之象也。臣嘗伏以。思之。前甲辰而中國有聖人作。唐堯是也。後甲辰而東國有聖人立。我先王是已。治天下五十年。致康衢擊壤之謠。治東方五十年。奠宗社泰盤之安。前聖後聖。若合一契。殆同孔子朱子。生同庚戌。則天意豈偶然哉。自唐堯至于今四千餘年之間。登極於甲辰之年者。僅可一二計。商有太戊。殷道復興。宋有英宗。世稱喆辟。皇明太祖。以是年卽吳王位。而卒乃掃蕩腥穢。混一區宇。是知甲辰一千之運。乃是聖人五百之會也。今當甲辰之秋八月。我邸下復受顯冊。正符古后作興之運。而又膺聖祖光御之會。其事誠盛且奇矣。如臣不肖。何幸小須臾無死。拭目於明兩良之世。側耳於四重之歌。歸死丘壑。志願滿足。迺者賤息除職之命。已是格外異恩。今此宮銜特簡之眷。又是夢寐不到。凡今滿朝宰執。熟非當日之僚屬。而非常之渥。獨及於百無能之身。臣聞命惝惶。莫知何以得此於聖明之世也。念臣忝叨宮官。始在於己卯庚辰之間。繼又侍講於癸未甲申之際。今又濫承恩除於意慮之外。首尾二十六年之猥以一介之賤。屢叨荐雷之肆。以其身則自少而至老。以其官則前度而今又。朝紳動色。闔門攢手。天高地厚。聖恩罔極。生殞死結。感淚無從。顧玆鹵莽蔑裂之姿。雖在年富力强之時。旣無絲毫之裨。況此衰朽癃癈之餘。寧有束帶之望。而只緣恩數曠絶。分義嚴重。黽勉一肅。粗伸叨謝之忱。儤直數日。復玷淸嚴之地。而尺衣之仰瞻無路。寸忱之抑鬱倍切。玆效執藝之義。敢貢腐賤之說。儻殿下。不以人廢言。則臣亦與有榮矣。嗚呼。國之有儲嗣。上而重宗廟社稷。下以托百官萬民。所以爲一國之本。而主鬯器者也。惟我東宮邸下。睿質天成。德器日茂。前後諸臣之登筵而瞻望者。退而相告有喜色。欣欣愛戴之誠。油然而生。君子萬年之祝。本支百世之頌。洋洋乎盈耳。環東土數千里。咸曰此我先朝積德之慶也。曰我聖上仁孝之報也。一辭同然。人情大可見矣。第其養之敎之之道。不可以不早諭也。亦不可以不熟講也。夫三代保傅之法。俱在簡冊。名臣碩輔之論。備著章牘。世之有天下國家者。孰不欲薰陶而成就之。以托其萬世不拔之基。而恩情每勝於敎訓。寵愛或德義。此誠可戒而不可忽者也。今邸下稟質之美。若無資於提撕之力。殿下訓迪之方。亦不待於臣僚之言。而臣愚過計。亦不宜徒恃於此。或忽其養正之方。謹以數條。陳聞于左。惟聖明裁察焉。其一曰。謹敎導。傳曰。罔不在厥初生。又曰。以身敎者從。誠以沖幼之年。先入爲主。而觀法近。則取則易故耳。今邸下聰明日開。知思方生。殿下一言之出。而邸下已耳聞之矣。殿下一事之行。而邸下已目寓之矣。邸下之爲堯爲舜。惟殿下。邸下命哲命吉。亦惟殿下。古之人。胎亦敎之。矧爾岐嶷漸長之時乎。蒙猶養之。況此識慮方通之除乎。念昔臣之待罪是職也。先大王以自省編問答及心鑑等書。命臣持入書筵。近前讀奏。因又解釋而陳之。此可見傳心之至意。伏想龍樓問寢之時。親炙乎敬謹之德。燕閑處獨之際。師法乎精一之傳。必有所藹然而感發者矣。先大王卽以是傳之殿下。殿下亦以是傳之邸下。聖子神孫。丕顯丕承。則其視唐宗遇物之誨。明祖揭圖之示。尤豈不萬倍乎。惟聖明之留意焉。其二曰。擇姆保。賈誼之言曰。左右前後皆正人。姆保亦係左右之一耳。顧今邸下。睿質夙就。而趨向未定。德性已成。視聽易搖。朝夕於姆保調護之際。左右於姆保提挈之間。一或有非禮之言。不正之事。闖於其間。則安知無駸駸漸濡之慮乎。書筵開講尙遠。賓僚之入對絶少。眞孟子所謂吾見亦罕矣。吾退而寒之者至矣者也。須得純厚誠慤。恂恂寡言者。以備其保護之責。然後庶有輔翼之效。古人蓬麻之喩。正以此也。大內嚴邃。起居莫聞。雖有折柳之戲。外臣無由以警告之。雖有避蟻之嗽。外臣無由以對揚之。此程子所以有皇子言動擧止。請令外間知之之言者也。古今異宜。雖不可一一開示如程子之言。亦宜稍存商量。使外臣與聞也。惟聖明之留意焉。其三曰。節服食。禮曰童子不裘。修鍊之家。以過飽爲忌。凡人無論少長。脫着之失宜。飢飽之不適。而疾病生焉。況在沖幼之年。輕煖之不可以驟御也。肥甘之不可以輕進也。與其過飽也。寧失於淡。與其過燠也。寧止於涼。雖閭閻匹庶之愛護其子者。必以此爲戒。況以千金之體。莅貳極之尊。而便體適口無所不足者耶。伏想殿下於此。務盡省納之方。而第恐婦寺之忠。或有所不謹於耳目之所未及處。切宜嚴加戒飭。勿之有悔。則自然導迎天和。壽考維祺。惟聖明之留意焉。其四曰。戒玩好。召公之戒成王曰。玩物喪志。大凡珍玩奇袤之物。寒不可衣。飢不可食。而悅人耳目。壞人心志。則未有甚於此者。顧今邸下。物累未着。嗜好未萌。瀅然如明鏡。湛然如止水。正宜示之以朴素。導之以儉約。不使逐物而移意。忽細而累大。然後他日思慮堅定。志氣淸明。粹然無所事於偏係之累。固知殿下以昭儉之德。軫惜福之念。必有所裁度者。而第恐百度之貞或忽。則一簣之功易虧。惟聖明之益加留意焉。因伏念臣於昔年。適値故贊善臣宋明欽。承召上京之時。同登書筵。獲睹盛事。殿下伊時。方講孟子如舜而已之章。而以余亦豈無如舜之心爲敎。贊善以卓然立志。必斯言仰勉焉。先大王聞而笑之曰。何其言之易也。蓋嘉殿下自期之重。喜儒賢開導之誠。而有此敎也。方其上下酬酢之際。髣髴都兪吁咈之盛。至今追思。怳如隔晨。夫山林讀書之士。自與科目中人有異。方當進言而陳義也。容貌辭氣。有足動人。薰陶涵養。自有其道。當時儒賢。一再登筵。而殿下則虛心而開納。臣等則俯首而傍聽。實多可敬而可服者。此所以列聖以來。必以崇儒重道爲急務。以責其輔導之功者也。顧今草野賢士。多蒙旌招之命。而尙無造朝之意。臣竊悶之。以其地處。則俱是世祿之臣。聞其職名。則又是書筵之任。當此胄筵新設。百僚欣忭之時。豈忍終守東岡之陂。而不思幡然之圖乎。更願殿下。益加誠禮。必致乃已。俾殫其輔翼之功焉。臣方治疏將上。而忽於昨日輦路。伏承召接之命。多年逖違。尙軫面目之復見。俯詢年紀。至許筋力之猶强。恩音渙發。德意鄭重。觀者變色。聞者易容。臣雖縻身粉骨。何以報答其萬一哉。今此草草數言。自知不足有槪於聖心。而儻或恕其愚察其衷。則臣雖死之日。猶生之年也。臣無任屛營祈懇之至。答曰。省疏具悉。諸條所陳。無非切實底語。不負特簡之意。當留意。
정조 8년
持平李尙載疏曰。伏以。回泰吉慶州至。王世子邸下。正位貳極。吾東方億萬年無疆之休。實基於斯。八域含生。孰不歡忭。仍伏念臣。跡本孤寒。姿又譾劣。僥倖一第。自知踰分。杜門蟄伏。望絶榮途。不意選部謬擧。誤恩遂加。自夏及今。除旨屢降。薇垣柏府。乍解旋縻。自顧無似。何以得此。臣適往先壠。未及歸次。馹召遽降。不敢久淹。蒼皇登塗。冒沒出肅。而臣於是職。豈有一毫堪承之望哉。夫國之所以置臺閣。將以待風力之人。上補衮闕。下覈官邪。立殿陛而爭是非。則顧其爲任。豈不重歟。如臣骫骳之類。雖欲淬勉强。以自效於言議之末。固不可得也。一肅雖出於義分。仍冒有愧於私心。伏乞聖明。俯垂矜諒。亟許鐫免焉。臣於乞免之章。不宜贅及他說。而憂憤所激。敢此附陳焉。嗚呼。天下之惡。莫極於亂逆。有國之刑。莫嚴於懲討。亂逆自在。懲討不行。則人不得以爲人。國不得以爲國矣。世道不幸。亂逆層生。丙丁以來。梟獍之徒。接跡而起。臺啓中諸賊。孰非可誅可殺者。而至若妖如鄭妻。凶如龜柱。尤是窮天亘宙之所未嘗有也。萬惡咸萃。一爲獜謙之窩窟。四罪俱發。一爲量𨩌之根柢。天地之所不容。神人之所共憤。輿儓婦孺。孰不欲食肉寢皮。而惟殿下一例濡忍。當斷不斷。或薄竄未幾。旋有出置之命。或假息海島。尙稽顯戮之典。三司之紙已毛矣。諸臣之舌幾弊矣。何幸龜賊之啓。先蒙允可。特寢出陸之命。乃有發捕之擧。凡有血氣。莫不張膽。期見大慝之就刑。窩窟之打破。以少伸國人之憤矣。緹騎未及半途。聖旨遽令中撤。刑政之顚倒。中外之惶惑。當如何也哉。國榮之千罪萬惡。德相之凶肚逆腸。又是千古所無之極逆大憝。內外和應。打成一片。凶謀之綢繆。禍機之醞釀。極其憯毒。危在呼吸。如非我聖上默運神機。逆折奸萌。則不知今日宗國。稅駕於何地。然而剮磔未施。鬼誅先加。遂使宗社之劇賊。得保牖下之首領。惟當亟行收孥之典。以副沬飮之忱。而天聽愈邈。王章未施。臣於天地之大。誠不能無憾也。如是仍循。天討不行。自初至終。枝節相連。四煥煽動。湖海之凶踵起。最中怨懟。澤白之逆釀成。雖其頭面之互換。畢竟脈絡之相貫。竝宜快正王法。以杜亂萌。而尙此容貸。荏苒度日。臣恐隄防。由此漸弛。亂逆因是益肆。不知何樣禍機又發於何處。此外諸罪人之負犯至重。而遽蒙今番之疎釋者。亦非一二。韓翼謩之罪名何如。而鱗次減等。竟至給牒。趙元喆之以榮順爲父。貞喆爲弟者。而遽被全釋。李宅鎭之附麗厚賊。李聖模之親密逆能。而特置疎放。李萬軾之締結妖宦。譸張凶論。而至蒙量移。韓光綮之罪案昭著。有臣宗甲義駿之情跡叵測。柱翼之陰護逆族。具庠之同濟舅惡。濟泰嵎之陰凶情節。任觀周之推奬逆澤。鄭履煥之附於龜逆。李普行之黨於榮賊。俱是一世之所共憤。三尺之所不貸。非所擬議於疏宥之典者。而傳敎一下。或有量移。或有放釋。殆同尋常負罪者然。臣誠愕眙。不知聖明之朝。有此萬萬不當之擧也。噫。當此慶溢宗祊。澤遍區宇之辰。勿論輕重。有此疎釋者。此固出於我聖上咸囿龍蛇。導迎吉祥之盛德。而君讎國賊之罪關惡逆。事係懲討者。固不容易擧論。而今乃不然。至如龜賊之元惡大憝。而遽有旣捕還撤之命。其餘諸罪人之俱在鐵案。而且被或減或放之典者。刑政之失。莫此爲大。臣竊恐如是而不已。義理漸至湮晦。凶孽益肆熾張。終至於世道人心之莫可收拾也。伏願聖上。俯循群情。廓揮乾斷。前後亂逆之名在疏啓者。與今番諸孽之混入赦典者。亟賜兪音。亟寢成命。使懲討行而輿憤洩焉。噫嘻。痛矣。向者夏賊之凶書。此何等劇逆也。思之膽掉。言之骨靑。終古以來。亂逆何限。而如此窮凶極惡之變。實是生民以後之所未有。載籍以來之所未聞。擧國含生。莫不髮豎而眥裂。直欲剮磔而臠食。跪斬之律雖施。鋤黨之典尙稽。鞫體之虧壞。已無可言。人心之憤鬱。去而益甚。親屬奴傔之訊鞫。其父陽澤之追律。其嚴懲之道。不可頃小緩。三司之疏啓已發。而聖批之兪允尙靳。使此無前古之逆。歸於只誅身之科。揆以刑章。寧有是也。況其妻孥誅戮之請。非徒有适雲之已例。雖論以殄滅之古語。其於治此賊之典。寧或有持難之擧哉。臣謂亟允三司之請。以重獄體。以伸王章。斷不可已也。且臣於吳始壽復官爵。實不勝駭惑也。始壽之事。雖屬久遠。伊時所犯。昭不可掩。四字凶言。情跡祕譎。譸張無根。致人心之誑惑。推諉彼使。期士類之網打。誣辱上及聖祖慈敎。至欲伸辨。至今追思。憤惋尙切。況始壽之事。在於乙卯。則丙寅回咨。乃在十年之後。回咨在前。而始壽事在後。猶或爲其孫號籲之端。而今其本事在前。回咨在後。則雖以前後之序言之。因其始壽之做出。載入乾學之回咨者。其亦明矣。窮凶情節。綻露無餘。斷案已成。牢不可破。今當歲月之旣久。雖値霈澤之旁流。此等已定之案。豈可以一番獻議。遽然昭釋乎。臣謂更考獄案。博採衆議。勿以銷刻之嫌。有損審愼之體也。臣無任屛營祈懇之至。答曰。省疏具悉。所陳。悉諭諸批。爾其勿辭察職。
정조 8년
京畿監司李在協敎書。王若曰。分命十二牧官。孰非難愼。往欽五百里甸。最重旬宣。玆撤卿月之班。庸畀觀風之任。惟卿。故家趾美。早歲蜚英。惟行己處世之方。進退沛然若無事。顧外疎內密之器。才猷綽乎其有餘。副銓衡而長兵權。夙著國耳公誠實。參籌司而躋勳府。克承父若祖忠貞。睠彼畿服重藩。卽我王都近臬。地勢磅礴。山河壯控引之形。雲氣鬱蔥。陵園謹灑掃之節。民産最貧於八路。固難撫摩。戎政兼綰於兩京。寔藉捍蔽。苟非別盤錯之良手。孰膺按澄淸之隆毗。玆授卿以兼京畿監察使兵馬水軍節度使開城府留守江華府留守都巡察使。卿其勉恢令猷。祗服寵命。纔經方春之大賑。必多凋瘵之嘆。莫以今秋之稍豐。少忽懷保之策。嚴考課黜陟之法。何待予言。愼災實分俵之規。將觀乃績。自餘裁稟。率循典常。於戲。錦玉軫蔀屋艱難。自切宵旰靡懈之念。牙纛處脩門咫尺。須殫朝夕如侍之忱。故玆敎示。想宜知悉。校理姜製進
정조 8년
甲辰八月二十九日午時。上御重熙堂。禮房承旨入侍時。行左承旨朴祐源。原任直閣鄭東浚。假注書李敬五。記注官金健修。記事官金鳳顯。以次進伏訖。上曰。檢校直提學入侍。賤臣承命出。與檢校直提學徐有防偕入進伏。上命書傳敎曰。今日臨門受朝參。寔出於踐位行禮之意。而見鶴城君在班列。予心愴感。曷可云喩。此宗臣。卽甲戌生也。昔年今日。以侍衛進參。今年今日。又以寶劍侍衛。前後甲辰。俱以摠管。入參於是門朝參。求之古牒。實所未聞。自予抱攀髥之慟。見此人未嘗不起敬興愴。而又於今日。有此不偶然之事。豈可不另施表章之典。鶴城君家。衣資食物。倍數輸送。特賜几杖。敎文卽令知製敎撰進。予當臨軒。親傳几杖。令該曹擇日擧行。賜几杖日賜宴。仍給一等樂。以示予尊年寓慕之意。又命書傳敎曰。祭文親製以下。四大臣及達城府院君家。贈判書李廷熽家。分遣承旨閣臣。今日致祭。三將臣四節度家。禮官致祭。亦令今日擧行。祭文則卽令知製敎撰進。其中祠版在外邑者。卜日致祭事。令禮曹草記。旌閭擇日爲之事。亦爲。分付。仍命退。諸臣以次退出。
정조 8년
行都承旨李亨逵坐。行左承旨李敬懋坐直。行右承旨金文淳坐直。左副承旨柳誼坐。右副承旨徐龍輔坐。同副承旨兪彦鉉坐。注書二員未差。假注書金孝建仕直李敬五侍講院進。事變假注書朴能源仕。
정조 8년
兪彦鉉啓曰。合辭方張之時。兩司無詣臺之員。大司憲李聖逵。掌令李迪喆。持平沈晉賢。司諫尹在醇。正言李顯道李翼晉。引避退待。已至經宿。尙未處置。事甚未安。除在外都監進去外。未肅拜呈告人員。竝卽牌招。何如。傳曰。允。
정조 8년
傳于金文淳曰。京畿監司留待。
정조 8년
傳于金文淳曰。右副承旨同副承旨。與來待諸臣入侍。
정조 8년
承旨前望單子入之。李亨逵李敬懋金文淳徐龍輔落點。
정조 8년
傳于柳誼曰。有司堂上來待。
정조 8년
兪彦鉉啓曰。副提學鄭志儉。應敎尹㬦。校理鄭萬始。副校理安策李顯靖。修撰林道浩。副修撰姜牌不進。推考傳旨及罷職傳旨。今方捧入。而玉堂上下番俱空。事甚未安。副提學更爲牌招入直。何如。傳曰。其中有情勢實病人許遞。政官牌招開政。其餘只推。更卽牌招。
정조 8년
金文淳啓曰。今日政。新除授玉堂。待下批牌招察任。何如。傳曰。允。
정조 8년
有政。吏批。判書金履素進。參判李敬養進。參議李時秀牌招不進。行右承旨金文淳進。以李延伋爲校理。李東稷爲修撰。李錫夏爲副修撰。宋翼洙爲朔寧郡守。
정조 8년
再政。以成雲柱爲漢城庶尹。鄭東顯爲工曹正郞。
정조 8년
三政。以洪善養爲廣興守。李海敷爲工曹佐郞。
정조 8년
四政。以金觀行爲典牲主簿。
정조 8년
兵批。判書徐浩修進。參判沈頤之病。參議李得臣病。參知宋鍈入直進。行左承旨李敬懋進。副司果單沈晉賢李顯道李翼晉。
정조 8년
以大司諫李度默。獻納李思祚牌不進罷職傳旨。傳于金文淳曰。只推。
정조 8년
金文淳。以上號都監郞廳。以都提調意啓曰。英宗大王玉冊文。旣已更製本啓下。已爲入刻。當初啓下本。自都監洗草之意。敢啓。傳曰。知道。
정조 8년
兪彦鉉。以上號都監郞廳。以都提調意啓曰。王大妃殿上尊號箋文。自承文院。改付標啓下。故更書眞諺各一本。謹此封進之意。敢啓。傳曰。知道。
정조 8년
金文淳。以上號都監郞廳。以都提調意啓曰。提調徐有慶鄭昌順。昨於飭敎之下。終不承命。今日初度習儀。竝不進參。事體誠極未安。卽爲牌招。何如。傳于金文淳曰。令政院更卽牌招。各別嚴飭察任。可也。
정조 8년
兪彦鉉。以禮曹言啓曰。三殿兩宮冊寶冊印內入。則以仁政殿同爲擧行。磨鍊儀註以入之意。敢啓。傳曰。知道。
정조 8년
兪彦鉉。以禮曹言啓曰。王大妃殿加上尊號冊寶儀註及惠慶宮加上尊號冊印儀註。直爲書入于王大妃殿惠慶宮之意。啓。傳曰。知道。
정조 8년
金文淳。以禮曹言啓曰。傳曰。今番慈殿。慈宮上號時。樂章。用新撰樂章。拜禮。亦用瞽師樂。而儀註中。此一款。元不磨鍊。該曹堂上推考。其委折。使之據實草記事。命下矣。今番慈殿。慈宮上號時用樂。依例以瞽師擧行事。旣承傳敎。故上號時。女伶。唱新製樂章。亦以瞽師樂作樂止。添入儀註。凡節。一依昨年上號時例。而至於殿下拜禮時樂作一款。則自外殿。旣以親進磨鍊。故自內殿親上及拜禮時用樂。未及周思。自歸疎漏。而旣用瞽師之樂。則慈殿。慈宮陞降座時及殿下上冊寶。上冊印拜禮時。恐當以瞽師樂作樂止。一體磨鍊。故今方參考內宴時儀註。更爲釐正以入之意。敢啓。傳曰。知道。
정조 8년
兪彦鉉。以禮曹言啓曰。王大妃殿。惠慶宮加上尊號時。百官進致詞箋文表裏儀註及中宮殿百官進表裏儀註。直爲書入于王大妃殿惠慶宮中宮殿之意。敢啓。傳曰。知道。
정조 8년
金文淳。以禮曹言啓曰。來九月十三日。太室追上尊號。親上冊寶後。親祭時。同日永寧殿。依例遣大臣行祭事。知委。何如。傳曰。允。
정조 8년
兪彦鉉。以禮曹言啓曰。今九月二十二日。大殿誕日陳賀。國忌齋戒相値。事當退行。而自前如此之時。有啓稟後擧行之例矣。今番誕日陳賀。以同月二十四日退定。磨鍊節目。何如。傳曰。權停。
정조 8년
金文淳。以禮曹言啓曰。鶴城君賜几杖。臨軒親傳。令該曹。擇日擧行事。命下矣。問于本家。則今九月初十日。當爲祗受云。以此日。知委擧行。何如。傳曰。老人之事。不可曠日持久。以不多日內進定。更爲擇入。可也。
정조 8년
李敬懋。以兵曹言啓曰。世子翊衛司翊衛曺允亨。翊贊安鼎福李義逸。副率金正淳。俱以身病。呈狀乞遞。陪衛輪番之任。不可久曠。竝姑改差。何如。傳曰。允。適有今日金正淳東銓相當窠。相換。可也。
정조 8년
李敬懋。以兵曹言啓曰。宣仁門南邊宮墻頹圮處。集春門南邊宮墻缺落處。明日三軍門。合力始役改築事。草記。允下矣。宣仁門南邊頹圮處。已爲如例把守。另飭守直。集春門南邊缺落處。初以略干名巡察。而旣已撤毁改築。則其在愼重之道。不可疎忽。令該營。量宜加定。嚴加守直之意。分付。何如。傳曰。允。
정조 8년
柳誼。以備邊司言啓曰。本司武郞廳具載敬。奔走勤仕。已滿十五朔。依例六品遷轉事。捧承傳施行。何如。傳曰。允。
정조 8년
李敬懋。以訓鍊都監言啓曰。依下敎。沈㙫別軍官差定。而三營時無見窠。本局別軍官。爲先加出差定之意。敢啓。傳曰。知道。待窠出。卽爲陞實。可也。
정조 8년
李敬懋。以訓鍊都監。禁衛營。御營廳言啓曰。集春營南邊。宮墻頹圮處及宣仁門南邊。宮墻頹圮處。明日始役改築之意。敢啓。傳曰。知道。
정조 8년
金文淳。以禁衛營言啓曰。明日親臨頒賞時。銅龍門入直把摠白東運。哨官趙學永。柳葉箭入格。以未入格把摠趙毅鎭。哨官丁運泰。限受賞間。待標信替直。而事過後。還入直之意。敢啓。傳曰。知道。
정조 8년
金文淳。以御營廳言啓曰。本廳字內。集春營南邊。頹毁宮墻及連接將頹處墻垣。竝爲撤毁。則役處稍廣。把守軍兵。令該營。量宜加定。與前把守軍。合力守直事。自兵曹草記矣。集春營入直軍十五名除出。今月初二日爲始。與前把守將卒。合力。限畢築間。嚴加輪回。守直之意。敢啓。傳曰。知道。
정조 8년
持平李尙載啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請還寢放逐罪人有臣宗甲義駿放送。命仍令王府。設鞫嚴問。依律處斷。請薪智島荐棘罪人瑩中。設鞫嚴問。快施當律。請還寢楸子島安置罪人李普行出陸之命。仍令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請李義直。亟令王府。設鞫得情。夬正典刑。請還寢南海縣移配罪人任觀周出陸之命。仍令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。三司。論議之所由出也。凡爲三司之職者。旣在合辭之列。則齊聲請討。義分當然。而昨日朝參時。諸玉當官。雖有議諡之命。不爲隨參於傳啓。遽然退出。誠爲可駭。諸昨日入侍諸玉當。竝施譴罷之典。新除授掌令金履厚。時在京畿振威地。請斯速垂馹上來事。下諭。大司憲李聖圭。司諫院司諫尹在醇。掌令李迪喆。持平沈晉賢。司諫院正言李顯道。正言李翼晉等。以臣等。俱以無似。未諳臺體。觸事生疎。進止顚錯。致有大僚請罷之擧。聖度包容。雖承只推之命。在臣等自處之道。其何敢一刻。仍冒於臺次乎。引嫌而退。合辭體重。傳啓難闕。旣進旋退。壞損臺體。請大司憲李聖圭。司諫院司諫尹在醇。掌令李迪喆。持平沈晉賢。司諫院正言李顯道。正言李翼晉。竝命遞差。答曰。不允。第四件。六件。八件。九件。十件事。竝斯速停啓。更勿煩陳。如難遽停。當量處矣。臺閣故事。當量處看。批則例皆姑停之。爾便詳考前例看之。下該曹事。處置事。依啓。
정조 8년
甲辰九月初一日辰時。上御宣政殿。忠臣子孫入侍時。備局有司堂上徐有隣趙時俊。兵曹判書徐浩修。右副承旨權。同副承旨兪彦鉉。假注書李敬五。記注官金健修。記事官金鳳顯。以次進伏訖。上曰。有司堂上出去。守摠兩營壬寅癸卯兩年。舊還停退條。抄入。可也。有隣承命退出。上曰。忠臣子孫。文蔭武。儒生。童蒙。皆令入侍。賤臣承命出傳。忠獻公金昌集子孫。金履素金履運金履中金履裕金履度金文淳金復淳金正淳金龍淳金頤淳金洛淳金敎根。忠愍公李健命子孫。李英敎李英耇李英雲李英顯李英紀李憲翼李憲周李憲成李憲一。童蒙李憲白李圓石。忠文公李頤命子孫李英裕。忠翼公趙泰采子孫趙命喆。達城府院君徐宗悌子孫。徐有慶徐有寧徐有豐徐有升徐有臨徐龍輔徐弘輔徐應輔徐興輔徐逈輔徐能輔徐鼎淳徐益淳徐觀淳。童蒙徐光孫徐夢祥徐鳳悅。忠愍公尹愨子孫尹守儉。忠定公李尙子孫。李亨逵李潢李溏。童蒙李喜老味李相孫。忠穆公李弘述子孫。李敬懋李泰懋李光燮李光顯李光益李光道。童蒙李天錫李柱錫。忠莊公白時耇子孫。白師謹白師誾白東運白東遠白泓鎭白海鎭白恒鎭白泳鎭白崇鎭。忠毅公金時泰子孫。金觀行金益淳。贈兵曹判書沈榗子孫。沈沈應鎭沈㙫。以次進伏。奏職姓名訖。上曰。予則先大王之孫。卿等。先卿之孫。昨過朝參。今會一堂。愴感之外。事非偶然。諸臣皆感泣。上曰。交河致祭。今日內擧行。李判府事。除朝辭往參。致祭承旨。同副承旨進去。彦鉉曰。今日則祭需。恐難及時矣。上曰。然則明日爲之。可也。上曰。各家子孫中。武弁則當試射。儒生則當應製。頒賞。午後待令於春塘臺。可也。上曰。左副承旨入侍。出榻敎左副承旨柳誼承命進伏。退出。上命書傳敎曰。未肅拜奉命在外及內閣仕進習儀進去承旨。竝許遞。前望單子入之。待下批。竝卽牌招察任。又下敎曰。昨下綸音。自內閣。多數印出。今日登筵諸臣。列書姓名。各爲頒賜事。分付。仍命退。諸臣以次退出。
정조 8년
甲辰九月初一日巳時。上御重熙堂。右副承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上命書傳敎曰。鶴城君賜几杖時儀節。該曹當依故相李元翼李景奭許穆錦平尉例磨鍊。而今番則旣命親臨。且當傍用大臣宣麻例。以此。分付。讀敎書。注書。以宣敎官磨鍊。應參諸臣。故事宣麻時。則侍臣入參。賜几杖時。時原任政府東西壁六卿判尹。耆老所禮曹堂上進參。而今番。則親臨事體自別。侍臣及時原任大臣閣臣政府西壁亞卿亞尹及六曹參議以上。進參事。分付。其日。本家內外宣醞。依例爲之。宣醞時。只時原任大臣閣臣政府西壁。六卿判尹。耆堂禮堂進參。宣醞床器品。戶判取考前例。明日登對稟旨。仍命退。承史以次退出。
정조 8년
甲辰九月初一日未時。上御春塘臺。承旨與弘文提學入侍時。弘文提學徐有隣。行都承旨李亨逵。行左承旨李敬懋。行右承旨金文淳。左副承旨柳誼。右副承旨徐龍輔。同副承旨兪彦鉉。假注書李敬五。記事官金鳳顯尹行任。二提學吳載純。吏曹判書金履素。副司直徐有慶徐有寧。檢校直提學徐有防。原任直閣金載瓚。以次進伏訖。上命書傳敎曰。慈殿上號時。習儀日及正日。門路。一依昨年例爲之。涵仁亭先行親上習儀。醫女習儀。詣景福殿。仍行內習儀。慈宮上號日及習儀時門路。習儀處所。皆依昨年例爲之。又命書傳敎曰。今番慈殿慈宮上號時樂章。用新撰樂章。拜禮。亦用瞽師樂。而儀註中。此一款。元不磨鍊。該曹堂上推考。其委折。使之據實草記。又命書傳敎曰。冊寶冊印內入處所。先朝冊寶。貞聖王后冊寶。內入于仁政殿。王大妃冊寶。景慕宮冊印。惠慶宮冊印。內入于明政殿。慈宮受冊處所。以慈慶殿爲之事。分付。仍命忠臣子孫蔭武儒生入侍。蔭武儒生等。承命以次進前。上命承宣書御製詩曰。殿門朝闢愴懷新。日月依然舊甲辰。零落雲仍今幸在。典型應似古忠臣。仍命文蔭諸臣賡進。命書賦題。使儒生應製。命設帿布。使武弁試射訖。分等頒賞。仍命書傳敎曰。卽見昨日致祭人子孫。惟前縣監金觀行。以忠毅公金時泰之子入侍外。此非曾玄。則五代孫。年限雖云已過。宜令不絶其祿。今日政。復職調用。仍命諸臣先退。仍還內。承史以次退出。
정조 8년
行都承旨李亨逵坐。行左承旨李敬懋坐。行右承旨金文淳坐。左副承旨柳誼坐直。右副承旨李時秀坐直。同副承旨徐龍輔坐。注書二員未差。假注書金孝建仕直李敬五侍講院進。事變假注書朴能源仕。
정조 8년
金文淳啓曰。備局有司堂上徐有隣趙時俊。京畿監司李在協。戶曹判書鄭一祥。依下敎來待矣。傳曰。入侍。
정조 8년
以吏曹參議李時秀牌不進罷職傳旨。傳于李亨逵曰。只推。
정조 8년
傳于柳誼曰。右副承旨入侍。
정조 8년
傳于柳誼曰。都監笏記。尙不修正以納。當該醫女次知郞廳及笏記次知郞廳。竝拿處。
정조 8년
李亨逵啓曰。鶴城君楡。賜几杖親臨爲之事。命下矣。處所。以何處爲之乎。敢稟。傳曰。宣政殿爲之。
정조 8년
以黃海監司狀啓。法聖漕船漂泊委折査實後。米布施賞事。傳于柳誼曰。近來拯活堂上。雖不續續爲之。此等處。宜有酬奬之擧。更令道伯。分等枚擧狀聞之意。回諭。
정조 8년
以校理李延伋。修撰李東稷。副修撰李錫夏牌不進罷職傳旨。傳于李亨逵曰。只推。更爲牌招。
정조 8년
李時秀。以兵曹言啓曰。今九月十三日。太室追上尊號。親上冊寶後。親祭時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。馬軍二哨。步軍七哨。禁軍三番隨駕。御營廳留陳。
정조 8년
柳誼。以兵曹言啓曰。卽伏見司直尹塾上疏。則景慕宮南北墻外居民。合爲五十四戶。而筒中二十四戶。則有役名而可料生者。其餘三十戶。則閑散無恒産之徒。使六營門。今番試射直赴之代。分額簽代事。批旨內。所陳有意見。卽令各該營門。論理草記稟處事。命下矣。重臣疏論。所重在焉。宮底居民三十戶中五名。自臣營。分排付料之意。敢啓。傳曰。知道。
정조 8년
柳誼。以訓鍊都監言啓曰。卽伏見司直尹塾上疏。則景慕宮南北墻外居民。合爲五十四戶。而筒中二十四戶。則有役名而可料生者。其餘三十戶。則閑散無恒産之徒。使六營門。今番試射直赴之代。分額簽代事陳疏。批旨。所陳有意見。卽令各該營門。論理草記稟處事。批下矣。宮底居民中。馬兵二名步軍。曾因渠輩呈訴。已爲付料。而重臣之疏論。所重在焉。三十戶中七戶。自臣營。分排付料之意。敢啓。傳曰。知道。
정조 8년
柳誼。以禁衛營言啓曰。卽伏見司直尹塾上疏。則景慕宮南北墻外居民中。無恒産而閑散之類。爲三十戶。而使六軍門。今番試射直赴之代。分額簽代事。批旨。所陳有意見。卽令各該營門。論理草記稟處事。命下矣。重臣疏論。所重在焉。宮底居民三十戶中。有本營待年軍三名。故。各色軍兵直赴代。分排付料。而其餘閑散人。直陞元軍。有違重軍兵之法意。其中可合軍伍者。案付待年軍。以爲次次陞付之意。敢啓。傳曰。知道。依此施行。而促敎旣下。更漏又下。始乃草記。雖未知政院之遲滯與否。而卿營草記之最後於他營。卿可以無辭自解。卿豈醉不省事。有此遲滯乎。否則慢不動念。故且抛置乎。無是二者。緣何委折。惟意稽忽。今番頒賞。卿頗勤幹。纔有嘉乃之敎。而曾未數日。怠慢至此。近來百隷玩愒。卿亦其中一人。已自主將如此。尙何以董飭校卒。問啓有命。竝與此批旨辭意。逐一條對。可也。
정조 8년
柳誼。以御營廳言啓曰。卽伏見司直尹塾上疏。則景慕宮南北墻外居民之無恒産者。使六軍門。今番試射登科代。分額簽代事陳疏。批旨。所陳有意見。卽令各該營門。論理草記稟處事。命下矣。宮底居民。與他有異。且重臣疏論。所重在焉。其中入屬於本廳待年軍者六名。待直赴軍之放榜。卽爲陞元軍付料。使之聊生奠接之地。何如。傳曰。允。此云待年六名。二十四戶中民人耶。三十戶中民人耶。更爲草記。可也。
정조 8년
柳誼。以守禦廳言啓曰。卽伏見司直尹塾疏陳。景慕宮宮底居民中閑散三十戶。使六營門。分簽於今番試射直赴之代爲請。而批旨內。有各該營門論理草記稟處之命矣。重臣疏論。旣有所重。而本廳別試射時。直赴殿試者。只是標下軍三人。故就其三十戶中三戶。塡差於直赴之代。以爲付料之意。敢啓。傳曰。直赴只是三名。則本營。豈無可付之待年軍宮底民付料乎。本廳則今番置之。三戶民人。姑付待年。以爲隨闕次次陞塡之地。可也。
정조 8년
柳誼。以摠戎廳言啓曰。卽伏見司直尹塾上疏。則景慕宮南北墻外居民爲五十四戶。而二十四戶。則俱有役名。其餘三十戶。則閑散無恒産之徒。使六營門。今番試射直赴之代。分額簽丁爲辭。而批旨。所陳有意見。卽令各該營門。論理草記稟處事。命下矣。宮底居民。旣無恒産。則難以聊生。恐非募入之本意。其中三名。臣廳各色標下未充額代。分排付料之意。敢啓。傳曰。知道。最末營門。如摠廳。皆已草記。獨禁營。尙無一言稟處。禁將事。萬萬駭然。禁將若於向來飭敎之後。有一分淬勵之心。焉敢又復放忽乃爾。今番事。關係不輕。禁衛大將徐有大處。自政院委折。卽爲問啓。萬一遲緩。該房承旨。當嚴處。以此意。政院知悉。
정조 8년
柳誼。以摠戎廳言啓曰。依下敎。閑良業武李奎純。本廳經理軍官差定之意。敢啓。傳曰。知道。如無見窠。待窠特爲陞實。可也。
정조 8년
李敬懋。以摠戎廳言啓曰。本廳城餉。法意甚重。而不幸値兩年歉荒。或爲停退。或爲捧留該邑。故留庫餉米。數甚零星。保障典守。已極疎虞。而目今畿甸穡事大登。若不及今準捧。則嗣後雖値豐年。停退捧留之穀。將無收穀之望。實爲本廳難捄之弊矣。臣方行會各邑。另飭督捧。而壬寅停退中。除高陽交河坡州三邑當捧條。則實應捧。爲四千一百八十石零。癸卯停退應捧。爲六千八百二十六石零。各邑捧留條應捧。爲三千八百四十二石零。今春自畿營。請得移轉條應捧。爲八千六百二石零。本廳保還應捧。爲三千一百四十三石零。都合爲二萬六千五百九十三石零矣。開倉在卽。捧糴一事。不容少緩。而近來外邑。視城餉。便若弁髦。凡所擧行。專事稽忽。如無別般飭令。則數萬包城餉。難保如期畢捧。爲先申飭。受還各邑。兩年停退中。三邑壬寅條外。應捧餉米及今春請得移轉條。一竝使各該邑守令。依事目。領納本廳。如有升合未收。該守令。自臣廳草記。從重論勘之意。預先分付畿營。使之知委各該邑。何如。傳曰。允。城餉體重。不可不劃卽準捧。以備不虞之需。而高坡交三邑。則壬寅條雖令停退。其他各邑。壬癸兩年未捧條捧留條移轉條保還條。勢將一一督捧。然則數至二萬六千五百餘石之多。嗟我畿民。荐喫艱食之苦。僅値稍熟之歲。各年舊逋。同時催科。民將何以措其手足。大抵當捧餉穀。本廳外。在守廳焉。守廳外。有備局句管焉。此外。又有本道應捧還穀焉。畿邑民産。雖曰在在富實。甲於諸路。尙難如數辦出。況土最瘠而賦最繁。未有甚於畿甸。常年之當年應納。每患辛苦。至於今年。又以當年條。兩年停退。統計三年條收捧。此決知爲行不得之政也。朝家每一念及。不覺耿耿在中。且以事理言之。有民然後。始可言民食多寡。將此視彼。輕重較然。烏可無別般闊狹之政。壬寅條當捧各穀。今年則特爲停退。使之專力於癸卯條事。申明知委列邑。俾無吏因爲奸。民不蒙惠之弊事。自廟堂。嚴飭畿營。可也。
정조 8년
義禁府啓目粘。安祜亦已決之訟。托以爲父伸辨。變幻事實。誣罔上聽。究厥罪狀。萬萬痛駭。以此照律。何如。判付啓。依允。
정조 8년
行副司直尹塾疏曰。伏以。天休滋至。离宮正位。聖孝追伸於尊崇。縟儀將擧於殿宮。大小同慶。神人胥悅。且伏念仙寢祗謁。玉候彌康。又於昨日。特命行朝參之儀。寔我先大王履極之若年月日也。千一之熙運星回。億兆之歡聲雷沸。吾東方一元之會。自今日爲始。第臣人微門寒。百無一似。幸際風雲之會。驟躋卿月之班。臣雖磨骨糜身。不足以仰答其萬一。而至於景慕宮提擧。地望尤顯。擔負甚重。有非如臣譾劣空疎者。所可匪據。而待罪九朔。絲毫蔑效。上以孤聖上視國如家之恩敎。下以負坊民居安是賴之所望。中夜遶壁。殆忘寢息。而識短計拙。徒費日月。或於筵席登對之時。則伏不勝面熱而發頳。衆民呼籲之際。則尤不覺舌法而語澁。有臣如此。寔欲無生。伏乞我天地父母。俯鑑臣地處之單弱。情私之懇迫。特遞本宮提擧之任。以付諸臣中可幹者。今臣於乞免之章。不宜贅陳他說。而愚衷所激。不知所裁。玆敢略陳所懷。伏惟聖明。俯垂察焉。大抵宮底居民。自十戶。至南北墻外。合爲五十四戶。而筒中二十四戶。則有役名而可料生者。其餘三十戶。則閑散無恒産之徒也。此輩所業。不過蒔葑賣菜。以糊其口。到今田疇。盡爲閭舍。無地種菜。百口嗷嗷。日夜所望者。惟待朝家之有所區處。而牛肪旣罷。設施無策。奔遑道路。所營者俱是必不成之事。所告者都大無當之說。兼以愚蠢之性。轉成叨濫之習。犯蹕鳴冤。視若茶飯。而臣忝在調檢之地。不能禁而止之。此亦臣一大罪戾也。今方惶恐隕越。罔知攸措。而若深究救濟之方。則無過乎入屬。而三十名充額。亦非容易說到者。故由是趑趄。至今含默矣。伏聞今番試射之後。訓御禁守摠五軍門及龍虎營登科之數。殆至累百。而殿試之前。姑未充代云。若失此時。更難措置。況又此輩各營門待年者。居十之七八。伏願我聖上。不以臣言。爲卑鄙。使六營門分額簽代。俾此三十戶。無至流離渙散之境。仍治臣居職無狀之罪。更察臣癃疾難任之實。永賜斥退。得遂優游之願。千萬伏祝。答曰。省疏具悉。所陳有意見。卽令各該營門。論理草記稟處。
정조 8년
吏曹參議李時秀疏曰。伏以。皇天垂佑。慶運方來。王世子冊禮誕成。億萬年無疆之休。實基於此。而聖孝益篤於推源。縟儀將擧於加隆。蹈舞忭祝。薄海惟均。臣於騎省直中。忽伏奉除旨。以臣爲吏曹參議。臣誠惝怳震恐。莫省措躬之所。念臣姿本昏劣。性又淺率。百無寸長。最居人下。乃蒙我聖上陶甄之澤。以古人始仕之年。居然至下大夫之列。長近日月之光。偏沾雨露之私。恩浹肥髓。感結心腑。前後恩除。有命輒膺。未嘗敢爲辭巽之計者。區區寸心。蓋出於不擇夷險。圖報塵刹。至若今玆所叨。責任之鉅。遴選之峻。顧何如也。以臣庸陋。承此擔負。使之唐突銓衡之地。參佐激揚之政。則官方無漸。人器不稱。臣身狼狽。雖不足恤。其於辱聖簡而駭物情。何哉。臣於年前。忝叨郞官。無一對揚。有百瘡疣。至今追惟。如負大戾。郞官尙非其人。況可以進於此乎。且臣於是職。有私義之萬萬不自安者。臣家蒙被聖恩。與天無極。至親之間。竝列華顯。滿盈之懼。如集于木。況今臣父。方在政府。臣又猥玷選曹。揆地銓任。俱是與聞邦政。進退人物之職。父子之一時竝據。求之近世。實所罕覿。不但私心之懍惕。誠恐國體之苟簡。假使臣。眞有可堪之才具。卽此一事。而其不可冒進也。決矣。噫。殿下於臣。天地也。父母也。有願則必體諒。靡事而不詔導。覆育生成。委曲勤摯。今臣切至之懇。實非備例之讓。鞶帶之禠。何待臣辭之畢乎。自劃已審。轉動無路。日犯違傲。罕增悚蹙。玆敢略暴衷懇。仰瀆崇聽。伏乞聖明。曲垂諒察。亟許鐫改。以重公器。以安私分。不勝幸甚。答曰。省疏具悉。爾其勿辭。從速察職。
정조 8년
甲辰九月初二日巳時。上御重熙堂。右副承旨入侍時。右副承旨徐龍輔。假注書金孝建。記事官金鳳顯李崑秀。以次進伏訖。上曰。今日李廷熽家致祭時。承旨亦爲進去乎。龍輔曰。申退後。欲爲進參矣。上曰。鶴城君使之入侍。賤臣承命出。與鶴城君楡。偕入進伏。上曰。昨日賜宴傳敎。卿見之乎。楡曰。臣感泣。無以仰對矣。上曰。卿家自來不敷。宴需何以辦備乎。楡曰。今方經紀矣。上曰。當入幾何云耶。楡曰。如有半千之財。庶可容入矣。上曰。自內司。當送五百金。以助宴需。可也。命退。諸臣以次退出。
정조 8년
甲辰九月初二日巳時。上御誠正閣。有司堂上。京畿監司入侍時。有司堂上徐有隣趙時俊。京畿監司李在協。行右承旨金文淳。假注書金孝建。記注官金建修。記事官金鳳顯。以次進伏訖。上曰。戶判入侍。賤臣承命出。與戶曹判書鄭一祥。偕入進伏。上曰。畿甸雖云稍稔。荐飢之餘。民瘼不可不察。畿伯巡審之際。宣布之方。無或少忽也。在協曰。臣謹當悉心奉行矣。有隣曰。惠慶宮湯劑。自今停止乎。上曰。惠慶宮進服蔘橘茶。自今日停止。出榻敎上曰。鶴城君家宣醞時。當用錦平尉宣醞前例。以此磨鍊也。一祥曰。然則考見謄錄後。擧行。似好矣。時俊曰。北漢譜牒奉安法例。有進覽之敎。而別無可考法例。何以爲之乎。上曰。然則置之。命書傳敎曰。奉命承旨許遞。前望單子入之。待下批。牌招入直。命退。諸臣以次退出。
정조 8년
甲辰九月初二日未時。上御重熙堂。右副承旨入侍時。右副承旨徐龍輔。假注書金孝建。記注官金健修。記事官金鳳顯。以次進伏訖。上曰。鶴城君子孫來待人。竝使入侍。賤臣承命出。率副護軍李彦熙等六人還入。上命各進前。奏職姓名。副護軍李彦熙。南陽府使李翼純。忠壯將李喆純等。各奏姓名。業武李奎純。業儒李彦恒。業武李彦性。以次奏姓名。上問彦性曰。汝有所願乎。彦性曰。臣願爲摠戎廳別軍官矣。上命摠廳差出。命書傳敎曰。俄聞鶴城君言。可知家計之不敷。且聞其子頗了了。使之來待。見其人。足堪初仕。此宗臣子。宜有別般收錄之擧。業儒李彦恒。相當窠參奉。令該曹。待窠調用。
정조 8년
甲辰九月初二日初更四點。上御重熙堂。禮房承旨入侍時。左副承旨李時秀。假注書金孝建。記注官金健修。記事官金鳳顯。以次進伏訖。上命書傳敎曰。上冊寶冊印。再度習儀。以初四日爲之。因命退。承史以次退出。
정조 8년
行都承旨李亨逵病。行左承旨金文淳坐。右承旨李時秀坐直。左副承旨徐龍輔坐直。右副承旨金載瓚坐。同副承旨李謙彬傳旨未下。注書二員未差。假注書金孝建仕直李敬五侍講院進。事變假注書朴能源仕。
정조 8년
金文淳。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
李時秀啓曰。合辭方張之時。兩司無詣臺之員。事甚未安。除在外都監進去外。未肅拜呈告人員。竝卽牌招。何如。傳曰。允。
정조 8년
金文淳啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
金文淳啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
傳于徐龍輔曰。同副承旨入侍。
정조 8년
以校理李延伋。修撰李東稷。副修撰李錫夏牌不進罷職傳旨。傳于徐龍輔曰。只推。
정조 8년
承旨前望單子入之。金載瓚李謙彬落點。
정조 8년
傳于金載瓚曰。新除授承旨。牌招察任。
정조 8년
徐龍輔啓曰。玉堂上下番俱空。已至多日。事甚未安。校理李延伋。修撰李東稷。副修撰李錫夏。旣有只推之命。竝卽牌招。以爲推移入直之地。何如。傳曰。允。
정조 8년
以校理李延伋。修撰李東稷。副修撰李錫夏牌不進罷職傳旨。傳于金載瓚曰。只推。更爲牌招。
정조 8년
以禁府李天穆尹晳東李義綱洪配浩囚單子。傳于李時秀曰。附過放送。
정조 8년
金載瓚。以上號都監郞廳。以都提調意啓曰。王大妃殿惠慶宮加上尊號儀注。各書眞諺二本。謹此封進之意。敢啓。傳曰。知道。只讀致詞。不讀箋文。儀文似涉闕遺。自今番爲始。以宣讀磨鍊。儀注更爲修正以入。可也。
정조 8년
金載瓚。以上號都監郞廳。以都提調意啓曰。明日再度習儀。堂上不可不備員。而提調徐有慶鄭昌順。屢次申飭。終不進參。雖與無端不進有異。事體誠極未安。竝姑改差。其代。行司直李在簡。行司直尹塾差下。使之察任。何如。傳曰。允。
정조 8년
金載瓚。以禮曹言啓曰。王大妃殿惠慶宮親上冊寶冊印時。旣有率百官外殿親上之儀節。故內殿行禮。則殿下拜禮。只行於進致詞箋文表裏之時。瞽師樂作樂止一節磨鍊。添入於儀注以入之意。敢啓。傳曰。知道。依都監草記批旨。擧行。可也。
정조 8년
金載瓚。以吏曹言啓曰。本曹假郞廳朴大良。身病猝重。勢難入直。今姑減下。其代。以成均館典籍金鼎命差下之意。敢啓。傳曰。知道。
정조 8년
金文淳。以御營廳言啓曰。景慕宮宮底居民本廳付料草記。傳曰。允。此云待年六名。是二十四戶中民人耶。三十戶中民人耶。更爲草記可也事。命下矣。今此臣營草記中。六名乃是三十戶中無料民人之意。敢啓。傳曰。知道。
정조 8년
金文淳。以守禦廳言啓曰。以景慕宮宮底居民三十戶中三戶。塡差於本廳標下軍直赴之代事。草記批旨內。直赴只是三名。則本營豈無可付之待年軍乎。宮底民付料。本廳則今番置之。三戶民人。姑付待年。以爲隨闕。次次陞塡之地可也事。命下矣。宮底居民中。果有本廳待年軍二名。而不知居在於三十戶之內。私相往復於本宮提調之際。自爾遲滯。惟恐過時爲罪。草記中未及枚擧待年軍二名。而泛稱三戶。及伏承批旨。滿心惶懍。罔知所措。而第待年軍二名。旣是三十戶中人。且有所重。則陞付元軍。不可少緩。當初草記三戶中。此二名則仍陞。今番直赴之代。閑散一人。則依傳敎。姑付待年軍。以爲隨闕陞差之地。恐合事宜。而初不能審愼。徑先草記。致煩辭敎。再瀆崇嚴。疎率之失。於是益著。臣不勝惶恐之意。敢啓。傳曰。知道。
정조 8년
禁府照目。前別提安祜矣已決之訟。托以爲父伸辨。改變事實。誣罔上聽。究厥罪狀。萬萬痛駭。以此照律罪。杖一百。徒三年。以年七十收贖。告身盡行追奪。私罪。奉敎。判付啓。依允爲旀。功減一等爲良如敎。
정조 8년
行司直李命植疏曰。伏以。祖宗垂佑。茀祿川至。我春宮邸下。丕位誕正。國本永鞏。億萬年無疆之休。實基於斯。聖思彌篤於報本。縟禮將擧於上號。孝光揚先。德著顯親。歡欣蹈舞。八域惟均。仍念臣。厚被國恩。得解藩任。今方還到城外。義當躬納密符。以伸反面之禮。而汚衊之蹤。不敢冒入淸禁。褊裨替納。義分都虧。象魏入望。秪增隕越。玆陳短章。猥暴此由。伏乞治臣之罪。以肅朝綱焉。臣無任屛營祈懇之至。答曰。省疏具悉。所辭過矣。卿其勿辭。入來肅命。